**Notă informativă**

**la Proiectul Hotărârii de Guvern cu privire la aprobarea**

**Regulamentului de conferire a titlurilor științifico-didactice în învățământul superior**

**1. Denumirea autorului şi a participanţilor la elaborarea proiectului**

Proiectul Hotărârii de Guvern de aprobare a *Regulamentului cu privire la conferirea titlurilor științifico-didactice în învățământul superior* a fost elaborat de Ministerul Educației, Culturii și Cercetării cu implicarea unui grup de lucru constituit din reprezentanți ai instituțiilor de învățământ superior, selectați conform celor 10 domenii fundamentale ale științei, culturii și tehnicii.

**2. a. Condiţiile ce au impus elaborarea proiectului actului normativ**

Proiectul Hotărârii de Guvern a fost elaborat în temeiul art. 117, alin. (4) al Codului Educației care prevede că procedura de conferire a titlurilor științifico-didactice este reglementată printr-un regulament elaborat de Ministerul Educației, Culturii și Cercetării și aprobat de Guvern.

Prezentul proiect este elaborat și în contextul modificării *Codului pentru știință și inovare Nr. 259 din  15.07.2004* și, respectiv, a abrogării Anexei nr. 3 al acestuia – *Regulamentul atestării cadrelor științifice și științifico-didactice de înaltă calificare*. Astfel, *Codul pentru știință și inovare* nu mai stabilește politica de stat referitoare la atestarea cadrelor științifico-didactice din învățământul superior, iar, pe cale de consecință, *Regulamentul atestării cadrelor științifice și științifico-didactice de înaltă calificare* va fi înlocuit cu *Regulamentul* *cu privire la conferirea titlurilor științifico-didactice în învățământul superior,* elaborat și promovat de Ministerul Educației, Culturii și Cercetării în conformitate cu prevederile Codului Educației.

**2. b. Finalitățile urmărite**

Prezentul regulament este parte a politicilor educaționale de modernizare a învățământului superior și stabilește standardele naționale de referință în domeniul conferirii titlurilor științifico-didactice, astfel asigurându-se pe acest segment un management al calității în învățământul superior la nivel național.

Prin proiectul propus, Ministerul Educației, Culturii și Cercetării urmărește:

a. Stabilirea unor condiții echitabile de obținere a titlurilor științifico-didactice, urmărindu-se astfel asigurarea procesului instructiv-educativ din instituțiile de învățământ superior cu cadre științifico-didactice de înaltă calitate. În acest sens, reieșind din particularitățile, posibilitățile de publicare și deschiderile internaționale tipice domeniului fundamental al științei, culturii și tehnicii, a fost determinat un punctaj minim, conform domeniului, pe care trebuie să-l acumuleze fiecare candidat la titlu științifico-didactic.

b. Stimularea performanței științifico-didactice în instituțiile de învățământ superior, prin fixarea unui număr minim de publicații didactice și științifice pe care trebuie să le însumeze un candidat la titlu.

c. Încurajarea participărilor în proiecte relevante activității profesionale, care ar duce nu doar la impulsionarea cercetării în instituțiile de învățământ superior și la atragerea finanțării, dar și la posibilități de colaborare interinstituțională atât la scară națională, cât și internațională.

d. Promovarea și susținerea, prin identificarea și aprecierea pe potrivă a unor indicatori specifici, a internaționalizării atât a cercetării, cât și a activității didactice, manageriale, a performanței artistice sau sportive etc.

e. Consolidarea triunghiului cunoașterii (educație, cercetare, inovare), a colaborărilor dintre mediul academic și cel economic.

f. Implicarea cadrelor didactice în promovarea științei și a culturii în mediile interesate, dar și în mase, prin organizarea de activități științifice și culturale relevante atât la nivel național, cât și internațional, fapt care ar contribui la educarea valorilor, a simțului estetic, dar și la orientarea intereselor tinerei generații.

**4.** **Principalele prevederi ale proiectului și evidențierea elementelor noi**

În cheia Codului Educației și în conformitate cu bunele practici internaționale, proiectul *Regulamentului cu privire la conferirea titlurilor științifico-didactice în învățământul superior* stipulează condițiile de conferire a titlurilor științifice didactice, care presupun îndeplinirea unor standarde minime și obligatorii de performanță didactică și științifică; stabilește responsabilitățile actorilor implicați în acest proces (candidat, catedra de profil/departamentul, Senatul instituției, Agenția Națională de Asigurare a Calității în Educație și Cercetare, Ministerul Educației, Culturii și Cercetării); prevede certificarea titlurilor științifico-didactice, situațiile în care acestea pot fi revocate etc.

Comparativ cu Regulamentul abrogat al atestării cadrelor științifice și științifico-didactice de înaltă calificare, prezentul Regulament propune câteva inovații dictate atât de legislația în vigoare, cât și de unele bune practici internaționale, aplicabile sistemului de învățământ din Republica Moldova. Astfel:

a. Standardele minime și obligatorii de conferire a titlurilor științifico-didactice au fost analizate și stabilite reieșind din situația actuală a cercetării și a domeniului fundamental al științei, culturii și tehnicii.

b. Instituțiile de învățământ superior, în virtutea autonomiei universitare, au dreptul și obligația de a stabili, reieșind din prevederile prezentului regulament, condițiile și procedura de conferire a titlurilor științifice, criteriile de eligibilitate a candidatului, componența și a condițiile de prezentare a dosarului, procedura de contestare a rezultatului etc.

c. Universitatea este investită cu dreptul de a decide conferirea titlului științifico-didactic, dar și de a-l retrage, în condițiile stipulate în Regulamentul prezentat.

c. Atestatele de conferire a titlurilor științifico-didactice au termen de valabilitate nelimitat și vor permite deținătorului participarea la concursurile de ocupare a funcției de conferențiar universitar/profesor universitar în instituțiile de învățământ superior, în condițiile în care vor întruni cerințele de concurs stabilite de instituție. În acest sens, va fi elaborat un Regulament de ocupare a funcțiilor științifico-didactice în învățământul superior, care va permite universităților să beneficieze de autonomie universitară în procesul de selecție a personalului, așa cum este prevăzut de Codul Educației.

**5.** **Fundamentarea economico-financiară**

În contextul autonomiei universitare, consemnate prin art. 79 din Codul Educației nr. 152 din 17.07.2014 și materializată inclusiv prin dreptul la autogestionare financiară, costurile necesare pentru implementarea proiectului vor fi suportate de către instituții, în limitele bugetului propriu, iar Agenția Națională pentru Asigurarea Calității în Educație și Cercetare, responsabilă de confirmarea titlurilor științifico-didactice, își va realiza prerogativele în limitele bugetului aprobat.

**6. Modul de încorporare a actului în cadrul normativ în vigoare**

În vederea implementării prevederilor prezentului Regulament, va fi elaborată de către Agenția Națională de Asigurare a Calității în Educație și Cercetare o Metodologie de confirmare a titlurilor științifico-didactice, care va fi aprobată de Guvern la propunerea Ministerului Educației, Culturii și Cercetării.

**7.** **Avizarea şi consultarea publică a proiectului**

**8.** **Constatările expertizei anticorupţie**

**10.** **Constatările expertizei juridice**

**Ministru Monica BABUC**